Pierre Korkie nie een van bevryde gyselaars nie | Maroela Media
"Ons het van betroubare bronne bevestiging gekry dat die gyselaar wat bevry is, 'n Amerikaanse burger is wat nou reeds in die VSA se ambassade is," het Imtiaz Sooliman, hoof van Gift of the Givers, in 'n verklaring gesê. "Ons pogings om Pierre te bevry gaan voort. Dit was 'n baie moeilike jaar vir veral Yolande [Pierre se vrou] en kinders maar ons bly hoopvol vir 'n positiewe uitkoms."
Reuters het vroeër berig dat veiligheidsmagte in Jemen agt gyselaars bevry en sewe Al-Kaïda-ontvoerders doodgeskiet het. Die land se hoogste veiligheidskomitee het in 'n verklaring, wat op die nuusagentskap Saba gepubliseer is, die nuus bekend gemaak. Volgens die verklaring is sewe Jemen-gyselaars en een buitelandse gyselaar vrygelaat. Die komitee het egter nie vroeër die nasionaliteit van die buitelandse gyselaar wat bevry is, bekend gemaak nie en ook nie gesê waar die voorval plaasgevind het nie.
Volgens Sooliman is Korkie al drie keer vanjaar lewend gesien. Hy is die eerste keer in April vanjaar gesien toe hy en 'n gyselaar van Sierra Leone van Abyan na Albaydah geskuif is. Hy is op 28 Mei 'n tweede keer gesien tussen Albaydah en Marib. Korkie is in Junie die laaste keer gesien tussen Marib en die Shabwa-provinsie.